Úradný vestník 320 E , 15/12/2005 S. 0280 - 0281



P6_TA(2005)0081 Kambodža Uznesenie Európskeho parlamentu o Kambodži Európsky parlament, - so zreteľom na svoje predchádzajúce uznesenia o Kambodži, najmä na uznesenia z 13. marca 2003 [1], 12. februára 2004 [2] a 13. januára 2005 [3], - so zreteľom na Dohodu o spolupráci medzi Európskym spoločenstvom a Kambodžským kráľovstvom, ktorá nadobudla účinnosť dňa 1. novembra 1999, - so zreteľom na vyhlásenie predsedníctva v mene Európskej únie po tom, čo boli traja členovia opozície zbavení poslaneckej imunity, - so zreteľom na strategický dokument ES - Kambodža na obdobie rokov 2004 - 2006 a na národný orientačný program na obdobie rokov 2005 - 2006, - so zreteľom na vyhlásenie osobitného predstaviteľa generálneho tajomníka OSN pre ľudské práva v Kambodži o protidemokratickom vývoji v Kambodži v poslednej dobe, - so zreteľom na článok 115 ods. 5 rokovacieho poriadku, A. keďže 3. februára 2005 zbavilo kambodžské národné zhromaždenie poslaneckej imunity troch poslancov, ktorí sú príslušníkmi strany Sama Rainsyho: Sama Rainsyho, Cheama Channyho a Chea Pocha, B. znepokojený tým, že hlasovanie sa uskutočnilo zdvihnutím ruky, čo je v rozpore s pravidlami a postupmi kambodžského národného zhromaždenia, a že hlasovanie sa konalo za zatvorenými dverami po tom, čo boli novinári a diplomati požiadaní opustiť rokovaciu miestnosť, a tým, že zápisnica zo schôdze nebola zverejnená, C. keďže všetci traja bývalí poslanci teraz čelia obvineniu zo spáchania trestného činu ohovárania až po vytváranie tajných vojenských síl na zvrhnutie vlády, D. keďže Cheam Channy bol v ten istý deň, ako bol naňho vydaný zatykač Úradom vojenského prokurátora, zatknutý, a presunutý do vojenskej väznice v Phnom Penh v dôsledku obvinenia z organizovania protivládnej domobrany, E. keďže starší funkcionári Kambodžskej ľudovej strany verejne vyhlásili, že úrady nenašli žiaden dôkaz o vytváraní ozbrojených síl, F. keďže nedostatočná nezávislosť a nestrannosť kambodžského súdneho systému je dobre známa, G. keďže kambodžské vnútroštátne právne predpisy vylučujú popravy civilistov pred vojenskými súdmi a medzinárodné právo tieto popravy umožňuje len za výnimočných okolností, pričom plne zaručuje právo na spravodlivý súd, H. keďže prosba bývalého kráľa Norodoma Sihanouka určená predsedovi vlády, ktorou požadoval obnovenie imunity Sama Rainsyho, bola zamietnutá z dôvodu, že len súd môže požiadať národné zhromaždenie o zmenu jeho rozhodnutia, I. keďže poslancom zo strany Sama Rainsyho sa zabránilo zúčastňovať sa akýchkoľvek schôdzí národného zhromaždenia a tým sa im odňala možnosť účinne zastupovať ľudí, ktorí nich volili, J. keďže počas posledných rokov boli aktivisti za ľudské práva, opoziční novinári, odborári a ďalší podporovatelia opozície zastrašovaní, zatýkaní a vraždení, čím sa v tejto krajine vytvorila atmosféra politického násilia, K. zdôrazňuje, že cieľom poslaneckej imunity je ochraňovať poslancov pred prípadnými neopodstatnenými konaniami alebo obvineniami, ktoré by mohli byť motivované politicky, 1. je presvedčený, že zbavenie opozičných zákonodarcov poslaneckej imunity vytvára nebezpečný precedent, ktorý oslabuje zákonodarný orgán ako nezávislú štátnu inštitúciu a podstatu demokracie; 2. je presvedčený, že tento čin narúša demokratický pokrok, ktorý sa v Kambodži doteraz dosiahol; 3. vyzýva kambodžskú vládu, aby okamžite a bezpodmienečne prepustila Cheama Channyho, ktorý ako civilná osoba nepodlieha vojenskej súdnej právomoci; 4. domnieva sa, že trestné obvinenia, ktoré vzniesli vodcovia vládnej koalície proti členom opozičnej strany, predstavujú zásadnú prekážku demokracie v Kambodži a vyvolávajú pochybnosti o tom, či sa vláda hlási k skutočným zásadám pluralitnej demokracie; 5. vyzýva kambodžské orgány, aby dodržiavali svoje medzinárodné záväzky, najmä Medzinárodný pakt o občianskych a politických právach ratifikovaný v roku 1992; 6. naliehavo žiada kambodžskú vládu, aby ukončila prenasledovaníe politických oponentov a aktivistov za ľudské práva v tejto krajine; 7. vyzýva kambodžské národné zhromaždenie, aby okamžite obnovilo imunitu všetkých troch poslancov a zabezpečilo, aby sa všetci členovia opozície mohli zúčastňovať schôdzí jeho parlamentných výborov; 8. vyzýva Komisiu, Radu a vlády členských štátov, aby túto otázku predložili kambodžskej vláde a zvážili použitie náležitých sankcií, ak národné zhromaždenie a kambodžská vláda neodvolajú svoje posledné kroky; 9. vyzýva Komisiu, Radu a vlády členských štátov, aby sa pred ministerskou schôdzou ASEAN - EÚ, ktorá sa uskutoční 10. a 11. marca 2005 v Džakarte, zaoberali týmito znepokojujúcimi otázkami o súčasnej politickej situácii a ohrození demokracie v dôsledku pokusov umlčať v Kambodži politickú opozíciu; 10. navrhuje, aby ad hoc delegácia EÚ čo najskôr navštívila Kambodžu a vyhodnotila politickú situáciu v krajine; 11. poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, vysokému komisárovi OSN pre ľudské práva, parlamentu a vláde Kambodže a vládam členských štátov ASEAN-u. [1] Ú. v. EÚ C 61 E, 10.3.2004, s. 417. [2] Ú. v. EÚ C 97 E, 22.4.2004, s. 662. [3] Prijaté texty z toho dňa, P6_TA(2005)0012. --------------------------------------------------